ऐसी घटनाओं के बावजूद आप भारत से नफरत नहीं कर सकते
Delhi Japanese Girl Molestated On Holi. होली पर छेड़छाड़ का शिकार हुई जापानी महिला के ट्वीट: बांग्लादेश जाकर बोली- मैं 35 दोस्तों के साथ होली खेलने निकली थी, फिर भी ऐसी वारदात हुई
दिल्ली के पहाड़गंज इलाके में 8 मार्च को जापानी महिला के साथ 3 लड़कों ने जबरदस्ती होली खेली थी
दिल्ली के पहाड़गंज इलाके में 8 मार्च को जापानी महिला के साथ 3 लड़कों ने जबरदस्ती होली खेली थी। इस घटना से परेशान होकर महिला भारत छोड़कर बांग्लादेश चली गई। 11 मार्च को उसने इस पूरी घटना के बारे में कई ट्वीट किए। उसने लिखा कि मैंने सुना था कि होली पर किसी लड़की के लिए अकेले निकलना खतरे से खाली नहीं होता है, इसलिए मैं 35 दोस्तों के साथ होली खेलने निकली थी। ये दुर्भाग्यपूर्ण है कि फिर भी इस तरह की घटना हुई।
अपने ट्वीट्स में महिला ने यह भी कहा कि भारत के बारे में हर चीज उसे पसंद है। वह कई बार भारत आई है और यह देश उसे बेहद आकर्षक लगता है। उसने कहा कि यह ऐसा अद्भुत देश है कि ऐसी घटनाएं होने के बाद भी आप उससे नफरत नहीं कर सकते हैं। भारत और जापान ताउम्र ‘तोमोदाची’ यानी दोस्त रहेंगे।
ट्विटर पर दी पूरी घटना की जानकारी
मीडिया रिपोर्ट्स के मुताबिक, जापानी महिला का ट्विटर हैंडल @megumiko_india है। ये वेरिफाइड अकाउंट नहीं है। सबसे पहले इसी अकाउंट से महिला ने 9 मार्च को अपने साथ हुई छेड़छाड़ का वीडियो शेयर किया था, लेकिन बाद में डिलीट कर दिया। फिर 10 मार्च को महिला ने यह जानकारी दी थी कि वह भारत छोड़कर बांग्लादेश आ गई है। एक दिन पहले उसने जापानी भाषा में पूरी घटना के बारे में विस्तार से बताया।
जापानी महिला के ये ट्वीट्स सिलसिलेवार यहां पढ़ें…
9 मार्च को मैंने भारतीय त्योहार होली का एक वीडियो ट्वीट किया था, जिसके बाद मेरे पास इतने मैसेज आए और मेरे ट्वीट को इतनी बार रिट्वीट किया गया, जितना मैंने सोचा भी नहीं था। मैं इस सब से बहुत डर गई, इसलिए मैंने ट्वीट डिलीट कर दिया। मैं उन सभी से माफी मांगती हूं जिन्हें वो वीडियो देखकर तकलीफ पहुंची।
मैंने सुना था कि होली पर किसी भी महिला के लिए दिन में अकेले घर से बाहर निकलना खतरे से खाली नहीं है, इसलिए मैं इस त्योहार में अपने कुल 35 दोस्तों के साथ शामिल हुई थी। ये दुर्भाग्यपूर्ण है कि इसके बाद भी ऐसी घटना हुई।
जिस वीडियो की वजह से सोशल मीडिया पर हंगामा मचा हुआ है, वो किसी खास वक्त पर नहीं लिया गया था। ये वीडियो तो होली खेलने के दौरान बनाया गया था, जिसमें इत्तेफाक से ऐसी घटना रिकॉर्ड हो गई। मैं आपकी आभारी रहूंगी अगर आप ये समझ सकें कि मैं इस वीडियो में भारत में होली की बुराइयों या उसके खतरे बताने की कोशिश नहीं कर रही थी।
वीडियो में शायद ये न दिख रहा हो, लेकिन कैमरामैन और बाकी लोग हमारी मदद कर रहे थे। जहां ये वीडियो फिल्म किया गया, वो जगह भारत में होली खेलने के लिए सबसे असुरक्षित जगहों में गिनी जाती है। ये जानते हुए भी मैं इस त्योहार में शामिल हुई।
भारत में होली का त्योहार असल में बेहद खूबसूरत और मजेदार त्योहार है, जिसका मकसद होता है बसंत ऋतु के आने का जश्न मनाना। लोग यहां एक-दूसरे पर रंग-बिरंगा गुलाल उड़ेलकर और पानी डालकर ये त्योहार मनाते हैं। इसमें लोगों के रंग या सोशल स्टेटस को देखकर कोई भेद नहीं किया जाता है।
हम फिर से माफी मांगते हैं कि वीडियोज और ट्विटर के जरिए कई लोगों को हमने चिंतित किया। मैं अपनी तरफ से सभी से माफी मांगती हूं। मेरा मकसद सिर्फ होली की अच्छाई और खुशी को दिखाना था। इस घटना को देखते हुए पुलिस ने हमसे वादा किया है कि वे अपनी कार्रवाई तेज करेंगे। हमें उम्मीद है कि अगले साल होली पर महिलाओं के साथ छेड़छाड़ की घटनाएं कम होंगी।
और सबसे जरूरी बात, मुझे भारत के बारे में हर चीज पसंद है। मैं यहां कई बार आई हूं और ये एक आकर्षक देश है। ये एक ऐसा अद्भुत देश है जहां ऐसी घटनाएं होने पर भी आप उससे नफरत नहीं कर सकते हैं। भारत और जापान हमेशा ‘तोमोदाची’ यानी दोस्त रहेंगे।
बदसलूकी करने वाले तीनों लड़कों को पुलिस ने हिरासत में लिया
लड़की के साथ छेड़छाड़ करने वाले तीनों लड़कों को दिल्ली पुलिस ने शनिवार को हिरासत में ले लिया। इसमें एक लड़का नाबालिग है। पुलिस के मुताबिक, आरोपियों ने अपनी गलती कबूल कर ली है। पुलिस ने जानकारी दी कि पहाड़गंज में रह रही जापानी लड़की ने भारत छोड़ दिया है और वह बांग्लादेश चली गई है।
पुलिस ने यह भी बताया कि उन्होंने जापानी एंबेसी को लिखकर लड़की को पहचानने में मदद मांगी थी, लेकिन ऐंबैसी ने बताया कि उन्हें ऐसी किसी घटना के बारे में कोई जानकारी नहीं है। डिप्टी पुलिस कमिश्नर संजय कुमार सैन ने बताया कि सही जानकारी निकालने के लिए वीडियो को एनालाइज किया जा रहा है।
लड़की को जबरदस्ती रंग लगाया, सिर पर अंडे फोड़े थे
मीडिया रिपोर्ट्स के मुताबिक, लड़की जापान से पहली बार भारत होली खेलने आई थी। इस घटना का वीडियो खुद लड़की ने शेयर किया था, लेकिन बाद में अकाउंट से हटा लिया। यह वीडियो सोशल मीडिया पर वायरल हो रहा है।
इसमें दिख रहा था कि लड़कों का एक ग्रुप एक जापानी लड़की के साथ जबरन होली खेल रहा है। एक लड़के ने लड़की को जबरदस्ती पकड़ा और उसे रंग लगाया। वह नहीं-नहीं बोलती रही, पर लड़के नहीं माने। एक लड़के ने उसके सिर पर अंडा फोड़ दिया।
लड़की जैसे ही वहां से निकलने लगी तो एक शख्स ने उसे पकड़ने की कोशिश की। ऐसे में लड़की ने उसे थप्पड़ जड़ दिया।सोशल मीडिया पर कई लोगों ने हैरानी जताई कि पास खड़े लोगों ने लड़की को बचाने की कोशिश क्यों नहीं की।